Onrus ná leerder adjunkhoof glo met skêr steekHonderde leerders het opgeruk. (Foto: Skermskoot uit ‘n video) Leerders aan Hoërskool Realogile in Alexandra het Donderdag die strate ingevaar nadat hul adjunkhoof glo die vorige dag deur ŉ leerder met ŉ skêr gesteek is. Die leerders het tydens hul protes daarop aangedring dat die Gautengse departement van onderwys werk daarvan maak om veiligheid by skole te verseker. Steve Mabona, woordvoerder van die departement, sê leerders van die skool het Donderdagoggend na vyf ander skole opgeruk en leerders uit klaskamers gekry om hulle te mobiliseer. Dit was alles glo gedoen in solidariteit met hul adjunkhoof. “Die adjunkhoof is na bewering Woensdag deur ŉ gr. 11-leerder by die skool gesteek nadat die leerder homself skuldig gemaak het aan wangedrag,” sê Mabona. “Nadat die leerder deur die adjunkhoof aangespreek is, het hy glo uit die kantoor gestorm en later met twee skêre teruggekeer. Hy het na bewering die adjunkhoof, asook die hoof rondgejaag en met die skêre gesteek.” Die adjunkhoof het verskeie beserings opgedoen en is na ŉ hospitaal geneem vir behandeling. “Sy toestand het gelukkig vinnig verbeter en hy is sedertdien ontslaan.” Dit is nog nie duidelik of enige stappe teen die gr. 11-leerder gedoen gaan word nie. Die voorval het nietemin leerders by die skool woedend gemaak. Volgens Mabona het die polisie vroeër vandag na Alexandra opgeruk en daarin geslaag om die ontevrede leerders te kalmeer. Gr. 12-leerders wat tans besig is om rekordeksamens af te lê se vraestel is nie deur die onrus geaffekteer nie. Panyaza Lesufi, LUR vir onderwys in Gauteng, het intussen sy misnoeë oor die onrus uitgespreek. “Die departement werk onverpoos om te verseker dat leerders by hul skole veilig is,” sê hy. “Ons moedig leerders aan om eerder hulself te weerhou van enige wangedrag en liefs die beskikbare kanale te gebruik om belangrike kwessies soos dié onder die departement se aandag te bring.” Situation in Alexandra, students disrupted classes after teachers went on a GO SLOW after a Deputy Principal was stabbed by a student yesterday at Realogile High School.@Lesufi #WeWantOurCountryBack #PutSouthAficansFirst #Thanksbye pic.twitter.com/n9gNLc5Jar — SOUTH AFRICA FIRST ✊????????????✊????????????✊???? (@mastimpa) September 15, 2022